Twee dood op Limpopo-kleinhoewe gevindMarius Horn en Hans Fourie. Foto: Facebook Die liggame van twee mans is Maandagoggend in ŉ huis op ŉ kleinhoewe buite Mokopane (Potgietersrus) in Limpopo gevind. Kol. Ronel Otto, woordvoerder van die polisie, het gesê ŉ werker het vanoggend op Marius Horn (50) en Hans Fourie (27) se liggame in ŉ slaapkamer in die huis afgekom. Albei het koeëlwonde in hul koppe gehad. Die vuurwapen, wat vermoedelik tydens die voorval gebruik is, ŉ 9mm-pistool, is ook op die toneel gevind. Volgens Otto was daar geen tekens van gedwonge toegang tot die huis nie. Sy het bevestig ŉ moorddossier is intussen geopen, maar gesê dit kan later verander soos die polisie se ondersoek vorder. Horn en Fourie was volgens Fourie se Facebook-profiel in ‘n verhouding.